ลำปาง พร้อมเปิดบ้านเชิญเที่ยวงาน "Lampang Ceramic World Class" (เซรามิกแฟร์ ครั้งที่ 34)
นายจำลักษ์ กันเพ็ชร์ รองผู้ว่าราชการจังหวัดลำปาง พร้อมด้วยนางสาวตวงรัตน์ โล่ห์สุนทร นายกองค์การบริหารส่วนจังหวัดลำปาง นายกิติศักดิ์ สินวนาทรัพย์ ประธานสภาอุตสาหกรรมจังหวัดลำปาง นายสกล สุพรรณบรรจง ประธานหอการค้าจังหวัดลำปาง นายชัยณรงค์ จุมภู ผู้แทนสหกรณ์เซรามิกและหัตถอุตสาหกรรมลำปาง จำกัด และนายต่อศักดิ์ ประคำทอง นายกสมาคมเครื่องปั้นดินเผาลำปาง  แถลงข่าวถึงการเตรียมความพร้อมการจัดงานมหกรรมสินค้าของดีเมืองรถม้า "Lampang Ceramic World Class" หรือกิจกรรม "งานลำปางเซรามิกแฟร์ ครั้งที่ 34" ที่บริเวณพื้นที่แลนด์มาร์คข้างทางรถไฟ "สะพานดำ" ตำบลสบตุ๋ย อำเภอเมืองลำปาง นายจำลักษ์ กันเพ็ชร์ รองผู้ว่าราชการจังหวัดลำปาง กล่าวว่า งาน "Lampang Ceramic  World Class" หรือ "ลำปางเซรามิคแฟร์" ถือเป็นงานประจำปีที่ทางจังหวัดลำปาง ร่วมกับหน่วยงานภาครัฐ ภาคเอกชน สมาคมและชมรมต่างๆ ในพื้นที่ จัดกิจกรรมขึ้นในช่วงฤดูการท่องเที่ยว  Hi Season และนับเป็นงานมหกรรมใหญ่ระดับจังหวัด ซึ่งเป็นหนึ่งงานมหกรรมสินค้าแห่งภูมิปัญญาประจำท้องถิ่น ที่ใหญ่ที่สุดของจังหวัดลำปาง มีการรวบรวมนวัตกรรมผลิตภัณฑ์สินค้าด้านเซรามิคทุกรูปแบบ ทุกระดับ จากโรงงานแหล่งผลิตที่มีคุณภาพในจังหวัดลำปางนำมาจำหน่ายอย่างหลากหลายการจัดงานดังกล่าวเพื่อต้องการจะเผยแพร่เชิดชูอัตลักษณ์ของจังหวัดลำปาง ให้สมกับที่ได้รับการยกย่องให้เป็นนครอันดับหนึ่งของประเทศไทย "ลำปาง-นครแห่งเมืองเซรามิค" และเพื่อจะประชาสัมพันธ์สินค้าเซรามิคของลำปาง ให้ได้เป็นที่รู้จักแพร่หลายไปยังพื้นที่ต่างๆ ทั่วประเทศ อันจะเป็นการส่งเสริมเศรษฐกิจด้านการท่องเที่ยวให้กับจังหวัด อีกทั้งยังเป็นการเปิดโอกาส ให้เจ้าของโรงงานเซรามิค ได้มีโอกาสนำสินค้าผลิตภัณฑ์มาจัดแสดงออกสู่แก่สายตาลูกค้า ซึ่งจะทำให้เกิดการจับคู่ทางธุรกิจ เกิดการเชื่อมโยงผลิตภัณฑ์จากชุมชนออกสู่ตลาดทั้งในประเทศและตลาดสากล ซึ่งจะช่วยพัฒนาความพร้อมแก่ผู้ประกอบการ ให้สามารถก้าวสู่ระบบตลาดการค้าเสรีได้อย่างมั่นคงและยั่งยืนนางสาวตวงรัตน์ โล่ห์สุนทร นายกองค์การบริหารส่วนจังหวัดลำปาง กล่าวเพิ่มเติมว่า การจัดงาน "Lampang Ceramic World Class" หรือ "ลำปางเซรามิคแฟร์" ถือเป็นการดำเนินกิจกรรมเชิงรุกเพื่อยกระดับห่วงโซ่อุตสาหกรรมของจังหวัดลำปาง ให้สามารถแข่งขันปรับตัวได้ทันกับกระแสธุรกิจภายในประเทศและกระแสโลก ภายใต้สถานการณ์การแพร่ระบาดของโรคติดเชื้อ COVID-19 ซึ่งจำเป็นที่จะต้องสร้างความต่อเนื่องในกระบวนการผลิตและการตลาด เพื่อให้ภาคอุตสาหกรรมของจังหวัดลำปางสามารถดำเนินธุรกิจต่อไปได้ โดยการจัดงานปีนี้นับเป็นการจัดงานต่อเนื่องเป็นปีที่ 34 และได้มีการกำหนดที่จะจัดงานกิจกรรมขึ้นในช่วงระหว่างวันที่ 12-22 กุมภาพันธ์ 2565 นี้ ที่บริเวณลานจอดรถ ห้างไทวัสดุสาขาลำปาง ตำบลชมพู อำเภอเมืองลำปาง ซึ่งได้วางรูปแบบการจัดงานไว้ให้ยิ่งใหญ่กว่าทุกครั้งที่ผ่านมา โดยจะมีผู้ผลิตสินค้าเซรามิคจากโรงงานต่างๆ ในจังหวัดลำปางกว่า 100 แห่ง นำผลิตภัณฑ์สินค้าเซรามิคระดับคุณภาพของโรงงาน มาจำหน่ายในราคาถูกเป็นพิเศษ ทั้งเครื่องประดับ ของตกแต่งบ้าน สิ่งของเครื่องใช้และของที่ระลึก พร้อมกันนี้จะได้นำสินค้าเซรามิคที่ได้มีการพัฒนารูปแบบเป็นนวัตกรรมใหม่ ซึ่งเป็นสินค้าในระดับคุณภาพส่งออกและได้รับรางวัลนวัตกรรมสร้างสรรค์จากกรมทรัพย์สินทางปัญญา นำมาจัดแสดงภายในงานนี้ด้วยนอกจากนี้ ภายในงานยังได้จัดให้มีการจำหน่ายสินค้า OTOP ผลิตภัณฑ์จากชุมชนทั้งในและต่างจังหวัด ทั้งผลิตภัณฑ์ไม้ สิ่งทอ รวมไปถึงผลิตภัณฑ์อุปโภคบริโภค ที่ได้รับการยกระดับสู่ระดับโลก ตลอดจนยังมีการจัดกิจกรรมอื่นๆ ที่น่าสนใจมากมาย อาทิเช่น การแสดงมินิคอนเสิร์ต  การแข่งขัน Lampang Master Chef Ceramic และการแสดงศิลปะวัฒนธรรมร่วมสมัย จากชุมชนต่างๆ ทั้ง 13 อำเภอ เป็นต้น